DECRET

/2024, de 17 de setembre, de reestructuració del Departament d'Educació i Formació Professional.

El Decret 133/2024, d'11 d'agost, de creació, denominació i determinació de l'àmbit de competència dels departaments en què s'organitza el Govern i l'Administració de la Generalitat de Catalunya, modifca l'àmbit competencial de diferents departaments de l'Administració de la Generalitat, així com la seva denominació i en crea de nous.

D’acord amb l’article 1.7 del Decret 133/2024, d'11 d'agost, el Departament d'Educació passa a denominar-se Departament d'Educació i Formació Professional.

El Decret 59/2022, de 29 de març, de reestructuració del Departament d'Educació, fixa l'estructura del Departament i determina les funcions de les unitats que el configuren fins al nivell de secció.

De conformitat amb l'article 23.4 de la Llei 13/2008, del 5 de novembre, de la presidència de la Generalitat i del Govern; la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i la Llei 26/2010, del 3 d'agost, de règim jurídic i de procediment de les administracions públiques de Catalunya;

A proposta de la consellera d’Educació i Formació Professional, i d'acord amb el Govern,

Decreto:

Article 1

Estructura del Departament

1.1 El Departament d'Educació i Formació Professional, sota la direcció de la persona titular del Departament, s’estructura en els òrgans següents:

a) La Secretaria General.

b) La Secretaria de Millora Educativa.

c) La Secretaria de Formació Professional.

1.2 Resten adscrits al Departament d'Educació i Formació Professional:

a) L'Agència d'Avaluació i Prospectiva de l'Educació, mitjançant la Secretaria de Millora Educativa.

b) L'Agència Pública de Formació i Qualificació Professionals de Catalunya, mitjançant la Secretaria de Formació Professional.

c) L'Institut Superior de les Arts en els termes previstos legalment.

Article 2

Consell de Direcció

El Consell de Direcció assisteix el conseller o consellera en l'elaboració de la política del Departament i en el seguiment de la seva execució, i l'integren la persona titular del Departament, que el presideix, les persones titulars d'unitats directives amb rang orgànic de secretaria general i de direcció general del Departament, així com el o la cap del Gabinet del Conseller o Consellera, que actua com a secretari o secretària, i les persones que el conseller o consellera designi.

Article 3

Gabinet del Conseller o Consellera

La unitat d'assistència i suport al conseller o consellera és el Gabinet del Conseller o Consellera que manté la naturalesa, les funcions i l’estructura de l’article 3 del Decret 59/2022, de 29 de març.

Article 4

Unitats directives

1. La persona titular de la Secretaria General exerceix les funcions que li atribueix la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i les altres funcions que li assigni la normativa vigent.

2. La Secretaria General manté les funcions i l'estructura del Decret 59/2022, de 29 de març, i la resta de la normativa aplicable.

3. La Secretaria de Millora Educativa manté el rang orgànic, les funcions i l’estructura de l’article 91 del Decret 59/2022, de 29 de març, i la resta de la normativa aplicable.

4. La Secretaria de Formació Professional, amb rang orgànic de secretaria general en els termes de l'article 11.2 de la Llei 13/1989, de 14 de desembre, té les funcions següents:

a) Representar el Departament en matèria de formació i qualificació professionals i ensenyaments de règim especial.

b) Definir i impulsar les polítiques de formació i qualificació professionals i ensenyaments de règim especial del Departament.

c) Elaborar les propostes i línies d'actuació en matèria de formació i qualificació professionals i ensenyaments de règim especial del sistema educatiu no universitari.

d) Contribuir al desplegament, a la coordinació i integració del sistema de formació i qualificació professionals.

e) Impulsar plans i programes per fomentar l’oferta del tots els graus del Sistema de Formació Professional en els centres finançats amb fons públics.

f) Potenciar i consolidar el model de formació i qualificació professionals del sistema educatiu no universitari.

g) Impulsar la qualitat i la innovació en la formació i qualificació professional i ensenyaments de règim especial del Departament.

h) Adoptar mesures per a l'elaboració, el desplegament i l'adequació de la normativa relativa a la formació i qualificació professionals i ensenyaments de règim especial.

i) Elaborar la proposta de pressupost de les unitats que en depenen i controlar-ne la gestió.

j) Qualsevol altra funció que li sigui encomanada en relació amb les anteriors.

5. De la Secretaria de Formació Professional en depèn la Direcció General de Formació Professional.

6. La Direcció General de Formació Professional manté les funcions i l’estructura que es regulen a la secció tercera del capítol 4 del Decret 59/2022, de 29 de març.

Disposicions addicionals

Primera

La Secretaria de Polítiques Educatives passa a denominar-se Secretaria de Millora Educativa.

Segona

Resten adscrits al Departament d'Educació i Formació Professional o s’hi relacionen les entitats i òrgans col·legiats les funcions dels quals s'integren dins les competències assumides per aquest Departament. Les entitats i òrgans esmentats es regulen per la seva normativa específica en tot allò no previst en aquest Decret.

Tercera

Les entitats i òrgans col·legiats enumerats a l'article 1.2 es regeixen per la normativa aplicable.

Disposicions transitòries

Primera

Les persones que ocupen els llocs de comandament de les unitats directives, òrgans o àrees funcionals afectades per aquest Decret, segueixen exercint les seves funcions respectives mentre no s'adaptin o es proveeixin, si escau, els llocs de treball corresponents d'acord amb l'estructura que s’hi estableix.

Segona

El personal funcionari i la resta del personal de l'Administració de la Generalitat que resultin afectats per les modificacions orgàniques d'aquest Decret continuen percebent la totalitat de les seves retribucions amb càrrec als crèdits als quals s'estaven imputant, fins que s'adoptin les disposicions de desplegament i pressupostàries corresponents.

Disposició derogatòria

Es deroga:

a) L’apartat *b)* de l’article 1.2.2 del Decret 289/2022, de 2 de novembre, de reestructuració del Departament de la Presidència.

b) L’apartat *q)* de l’article 91.1 del Decret 59/2022, de 29 de març, de reestructuració del Departament d'Educació.

c) L’apartat *c)* de l’article 91.2 del Decret 59/2022, de 29 de març, de reestructuració del Departament d'Educació.

Disposicions finals

Primera

Es modifiquen els Estatuts de l'Agència Pública de Formació i Qualificació Professionals de Catalunya, aprovats pel Decret 3/2021, de 2 de febrer, en els termes següents:

a) L’article 2.1 dels Estatuts de l'Agència Pública de Formació i Qualificació Professionals de Catalunya queda redactat de la manera següent:

“2.1 L'Agència s'adscriu al departament competent en matèria de formació i qualificacions professionals.”.

b) L’article 7.1 dels Estatuts de l'Agència Pública de Formació i Qualificació Professionals de Catalunya queda redactat de la manera següent:

“7.1 La presidència executiva és l'òrgan de govern i direcció de l'Agència Pública de Formació i Qualificació Professionals de Catalunya, amb rang orgànic assimilat a direcció general, en els termes de la Llei 13/1989, de 14 de desembre.”.

Segona

Es faculta la persona titular del Departament d'Educació i Formació Professional per al desplegament d'aquest Decret i la persona titular del Departament d'Economia i Finances per fer les adaptacions pressupostàries necessàries per donar compliment a aquest Decret.

Tercera

Aquest Decret entra en vigor el mateix dia que es publiqui al *Diari Oficial de la Generalitat de Catalunya.*

Barcelona, 17 de setembre de 2024

Salvador Illa i Roca

President de la Generalitat de Catalunya

Esther Niubó Cidoncha

Consellera d’Educació i Formació Professional